Nezávislá videohra

Nezávislá videohra alebo tiež nezávislá hra (často nazývaná aj indie hra podľa anglického výrazu independent video game) je videohra vytváraná jednotlivcom alebo malým tímom bez finančnej podpory vydavateľa videohier. Základom nezávislých hier tak často býva originálny nápad. Tieto hry sú často distribuované elektronicky cez internet.

Niektoré nezávislé hry ako napr. Braid, World of Goo, alebo Minecraft sa stali finančne veľmi úspešnými.

 Prehľad 
Neexistuje žiadna široko uznávaná definícia toho, čo sú „nezávislé hry“. Hry takto označované však zdieľajú určité spoločné znaky. Tieto hry sú vyvíjané jednotlivcami, malými tímami alebo malými nezávislými spoločnosťami. Nezávislé hry sú typicky menšie ako mainstreamové tituly. Vývojári nezávislých hier nie sú finančne podporovaní vydavateľmi a zvyčajne majú malý rozpočet, takže sa spoliehajú na elektronickú distribúciu cez internet. Tým, že sú nezávislí, nemajú títo vývojári žiadne tvorivé obmedzenia a nemusia sledovať záujmy a požiadavky vydavateľa, tak ako je to u vývojárov mainstreamových hier. Dizajnové rozhodnutia tiež nie sú obmedzené prideleným rozpočtom. Menšie tímy navyše zvyšujú možnosť rozvoja jednotlivca. Nezávislé hry sú preto známe pre inovácie, tvorivosť a umelecké experimentovanie. Vývojári môžu byť limitovaní schopnosťou vytvárať grafiku, takže často vsádzajú na inovácie v systéme hry. Medzi nezávislými hrami sa však okrem nových žánrov objavujú aj tie klasické.

Vývojári nezávislých hier by sa však nemali zamieňať za nadšeneckých vývojárov, pretože nezávislí vývojári sa viac orientujú na dokončenie svojho vlastného produktu, zatiaľ čo nadšenci skôr vytvárajú módy pre existujúce hry alebo pracujú na určitých technológiách alebo častiach hier. Takí nadšenci často vytvárajú nekomerčné produkty a sú medzi nimi začiatočníci, ako aj pokročilí vývojári.

 Vývoj 
Nezávislé hry majú svoj počiatok na osobných počítačoch, pre ktoré sú najčastejšie vytvárané aj dnes. Svoj vzostup zažili pri sharewarovej distribúcii na začiatku 90. rokov. S tým, ako postupne pokročila technika, sa však zvýšili aj požiadavky na hry a vývoj moderných hier prestal byť možný pre jednotlivcov alebo malé tímy.

Popularita a záujem o nezávislé hry konštantne rástli. Strmý vzostup nastal po roku 2000, kedy rozvoj internetu umožnil predaj hier online. Pre vývojárov i hráčov vznikli platformy ako Xbox Live Arcade, Steam alebo OnLive. Okrem toho získali vývojári prístup k nástrojom ako Adobe Flash, Microsoft XNA alebo Game Maker.

Je sporné, aké sú teraz nezávislé hry významné vo videohernom priemysle. Väčšina indie hier nie je tak široko známa alebo úspešná a mainstreamové médiá sa často venujú hlavne mainstreamovým titulom. To môže byť spôsobené nedostatkom marketingu u nezávislých hier. Nezávislé hry môžu byť cielené pre okrajový trh.

 História 
Nezávislá herná scéna začala na PC, kde je aj naďalej dominantnou. Indie hry sa stali populárne cez distribúciu shareware začiatkom 90. rokov 20. storočia. Avšak, ako technológie pokročili (prevažne prechod z 2D do 3D a vysoké očakávania užívateľov), prekročili požiadavky na hry schopnosti jediného vývojára či malého tímu.

Nezávislé hry zaznamenali najväčší nárast v druhej polovici roku 2000 vďaka novým online metódam distribúcie a vývojovým nástrojom. Hry sa rozšírili po zakúpení na internete a boli k dispozícii mimo maloobchodného predaja. To umožnilo hráčom stiahnuť si hry z internetovej platformy, ako je Xbox Live Arcade, Steam, alebo OnLive. Podobne vývojári majú prístup k nástrojom ako Adobe Flash.

 Komunita 
Nezávislí vývojári sa zapájajú do rôznych akcií týkajúcich sa nezávislých hier, ako sú Independent Games Festival alebo Indiecade.

India Game Jam (IGJ) je každoročná udalosť, ktorá umožňuje nezávislým vývojárom experimentovať a prezentovať nápady bez obmedzenia vydavateľa. IGJ bol založený Chrisom Heckerom a Seanom Barrettom. Prvýkrát sa konal v marci 2002. Každý rok kladie IGJ rôzne otázky o inovácii v nových nastaveniach, žánroch a ovládaní. IGJ je považované za inšpiráciu pre ďalšie stretnutie vrátane Nordic Game Jam a Global Game Jam (GGJ). GGJ bol prvýkrát konaný v roku 2009 s 1650 účastníkmi v 53 lokalitách.

 Referencie 

Kategória:Počítačové hry